CELEX: 52013PC0910
Language: mt
Date: 2013-11-15
Title: Proposta għal OPINJONI TAL-KUNSILL dwar il-Programm tas-Sħubija Ekonomika tal-Pajjiżi l-Baxxi

|
			
		
		
		52013PC0910
		
			Proposta għal OPINJONI TAL-KUNSILL dwar il-Programm tas-Sħubija Ekonomika tal-Pajjiżi l-Baxxi /* COM/2013/0910 final - 2013/0397 (NLE) */
			
				
		
		
			
			   	2013/0397 (NLE)
Proposta għal
OPINJONI TAL-KUNSILL
dwar il-Programm tas-Sħubija
Ekonomika tal-Pajjiżi l-Baxxi

IL-KUNSILL TAL-UNJONI EWROPEA
Wara li kkunsidra
t-Trattat dwar il-Funzjonament tal-Unjoni Ewropea,
Wara li kkunsidra
r-Regolament (UE) Nru 473/2013 tal-Parlament Ewropew u tal-Kunsill
tal-21 ta' Mejju 2013[1] dwar
dispożizzjonijiet komuni għall-monitoraġġ u l-valutazzjoni
tal-Abbozzi tal-Pjani Baġitarji u l-iżgurar tal-korrezzjoni
tad-defiċit eċċessiv tal-Istati Membri fiż-Żona
tal-Euro, u b'mod partikolari l-Artikolu 9(4) tiegħu,
Wara li kkunsidra
l-proposta tal-Kummissjoni Ewropea,
Billi: 
(1) Il-Patt ta' Stabbiltà u Tkabbir
(PST) għandu l-għan li jiżgura dixxiplina baġitarja madwar
l-Unjoni u jistabbilixxi l-qafas għall-prevenzjoni u l-korrezzjoni ta'
defiċits eċċessivi tal-gvern. Huwa bbażat fuq l-objettiv
ta' finanzi sodi tal-gvern bħala mezz ta' tisħiħ
tal-kundizzjonijiet għall-istabbiltà tal-prezzijiet u għat-tkabbir
qawwi u sostenibbli bbażat fuq l-istabbiltà finanzjarja, u b'hekk
jappoġġa l-kisba tal-objettivi tal-Unjoni għat-tkabbir
sostenibbli u l-impjiegi. 
(2) Ir-Regolament (UE)
Nru 473/2013 tal-Parlament Ewropew u tal-Kunsill
tal-21 ta' Mejju 2013 dwar dispożizzjonijiet komuni
għall-monitoraġġ u l-valutazzjoni tal-Abbozzi tal-Pjani
Baġitarji u l-iżgurar tal-korrezzjoni tad-defiċit
eċċessiv tal-Istati Membri fiż-Żona tal-Euro jistabbilixxi
dispożizzjonijiet għall-monitoraġġ miżjud tal-politiki
baġitarji fiż-Żona tal-Euro u għall-iżgurar li
l-baġits nazzjonali jkunu konsistenti mal-gwida dwar il-politika ekonomika
maħruġa fil-kuntest tal-PST u s-Semestru Ewropew. Billi miżuri
purament baġitarji jistgħu ma jkunux biżżejjed sabiex
tiġi żgurata korrezzjoni fit-tul tad-defiċit eċċessiv,
jistgħu jkunu meħtieġa miżuri ta' politika u riformi strutturali
addizzjonali.  
(3) L-Artikolu 9 tar-Regolament
(UE) Nru 473/2013 jistabbilixxi l-modalitajiet għall-Programmi ta'
Sħubija Ekonomika, li għandhom jiġu ppreżentati mill-Istati
Membri taż-Żona tal-Euro fi Proċedura ta' Defiċit
Eċċessiv. Sabiex jistabbilixxi pjan ta' direzzjoni ta' miżuri li
jikkontribwixxu għal korrezzjoni effettiva u fit-tul tad-defiċit
eċċessiv, il-Programm ta' Sħubija Ekonomika għandu
jippreżenta fid-dettall ir-riformi fiskali-strutturali ewlenin, b'mod
partikolari dawk li jirreferu għat-taxxa, għas-sistemi
tal-pensjonijiet u tas-saħħa u għall-oqfsa baġitarji, li se
jkunu strumentali biex jiġi kkoreġut fit-tul id-defiċit
eċċessiv. 
(4)
Fit-2 ta' Diċembru 2009, il-Kunsill adotta
deċiżjoni skont l-Artikolu 126(6) tat-Trattat, li permezz
tagħha l-Pajjiżi l-Baxxi qegħdin jitqiegħdu fi
proċedura ta' defiċit eċċessiv. Il-Kunsill adotta
rakkomandazzjoni riveduta skont l-Artikolu 126(7)
fil-21 ta' Ġunju 2013. F'dan il-kuntest, il-Pajjiżi
l-Baxxi ntalbu sabiex jippreżentaw Programm ta' Sħubija Ekonomika
sal-1 ta' Ottubru 2013.
(5)
Fit-30 ta' Settembru 2013, u b'hekk fil-perjodu ta' żmien
stabbilit mill-Artikolu 9(3) u 17(2) tar-Regolament (UE)
Nru 473/2013, il-Pajjiżi l-Baxxi ppreżentaw lill-Kummissjoni u
lill-Kunsill Programm ta' Sħubija Ekonomika, li b'mod partikolari
jistabbilixxi riformi fiskali-strutturali li għandhom l-għan li
jiżguraw korrezzjoni effettiva u dewwiema tad-defiċit
eċċessiv (RSP 1). Il-Programm ta' Sħubija Ekonomika jinkludi
wkoll miżuri mmirati biex jindirizzaw is-sett usa' ta'
rakkomandazzjonijiet indirizzati lill-Pajjiżi l-Baxxi mill-Kunsill
fid-9 ta' Lulju 2013: limitazzjoni tad-djun u riskji finanzjarji
relatati fuq is-suq tax-xiri tad-djar; promozzjoni tal-attività fis-suq
tax-xiri tad-djar, titjib fil-funzjonament u l-allokazzjoni tas-settur tal-kiri
sussidjat; promozzjoni tas-settur tal-kiri privat (RSP 2); it-titjib
tas-superviżjoni finanzjarja tal-fondi tal-pensjonijiet, li jippermetti
bilanċ imtejjeb bejn ir-riskji u l-ambizzjoni, ukoll minn perspettiva interġenerazzjonali;
tnaqqis tar-rata annwali tad-dovuti għall-pensjonijiet okkupazzjonali,
teħid f'kunsiderazzjoni tal-perjodu ta' maturazzjoni itwal minħabba
ż-żidiet fl-età tal-pensjoni; it-titjib tal-impjegabbiltà
tal-impjegati akbar fl-età; rieżami tas-sistema tal-kura fit-tul (RSP 3);
titjib tal-parteċipazzjoni tal-forza tax-xogħol; u promozzjoni
tat-tranżizzjonijiet tas-suq tax-xogħol (RSP 4). Minbarra
l-miżuri addizzjonali ta' konsolidazzjoni għall-2014 u wara li
ġew trażmessi fl-Abbozz ta' Pjan Baġitarju tal-Pajjiżi
l-Baxxi, miżuri ġodda fil-qasam tal-miżuri strutturali fiskali
elenkati fil-Programm ta' Sħubija Ekonomika jikkonċernaw kopertura
aktar stretta tar-regoli baġitarji għas-saffi sottonazzjonali
tal-gvern. Il-miżuri attwali elenkati fil-Programm ta' Sħubija
Ekonomika li jkopru r-RSP 2 sa 4 kienu fil-biċċa l-kbira
diġà tnedew qabel ma ġiet rilaxxata l-aħħar serje ta'
rakkomandazzjonijiet speċifiċi għall-pajjiżi. 
 (6) Il-miżuri fiskali strutturali
li l-Pajjiżi l-Baxxi qed jippjanaw li jimplimentaw jappartjenu b'mod partikolari
għall-kodifikazzjoni tar-regoli fiskali, akkumpanjata minn kopertura aktar
stretta tal-gvernijiet sottonazzjonali li tappoġġa t-tisħiħ
tal-qafas fiskali nazzjonali. Flimkien mal-miżuri addizzjonali ta'
konsolidazzjoni fiskali adottati fl-Abbozz ta' Pjan Baġitarju tal-2014,
huma jistgħu jkunu mistennija li jsostnu korrezzjoni sostenibbli
tad-defiċit eċċessiv u wkoll l-isforzi biex tintlaħaq
il-mira għal terminu medju ta' bilanċ tal-baġit strutturali. 
(7) Il-miżuri għat-titjib
tal-funzjonament tas-suq tad-djar jistgħu jkunu mistennija li jnaqqsu
gradwalment is-sussidji għall-finanzjament bid-dejn tax-xiri ta' djar u
r-riskji ta' inadempjenza li l-gvern huwa espost għalihom permezz
tal-iskema nazzjonali ta' garanziji għas-self b'ipoteka. It-tnaqqis tat-taxxa
tat-trasferiment huwa għali f'termini ta' dħul fiskali mitluf,
iżda huwa mistenni li jtejjeb il-bilanċ tad-domanda u l-provvista u
l-allokazzjoni tal-kapital fis-suq tad-djar. L-aktar importanti minn dawn
il-miżuri kienu diġà ssemmew fil-Programm Nazzjonali ta' Riforma.
B'mod ġenerali, il-miżuri jidhru li mexjin fid-direzzjoni t-tajba
iżda jeħtieġ li jkunu segwiti u possibbilment adattati biex tkun
żgurata s-suffiċjenza tagħhom b'reazzjoni għar-rakkomandazzjoni
rilevanti speċifika għall-pajjiżi (RSP 2). 
(8) Il-miżuri għat-titjib
tal-funzjonament tal-fondi tal-pensjonijiet jistgħu jkunu mistennija li
jnaqqsu s-sussidji fiskali għas-sistema waqt li fl-istess ħin
jappoġġaw l-impjegabbiltà tal-ħaddiema akbar fl-età. Il-miżuri
jistgħu jkunu mistennija li jtejbu l-effiċjenza tas-sistema tal-kura
fit-tul jekk ir-riżultati jimmaterjalizzaw kif previst, u b'hekk
jikkontribwixxu għas-sostenibbiltà fiskali. Madankollu, baqa' riskji
rigward id-dettalji tal-implimentazzjoni u l-effetti ekonomiċi u
baġitarji tagħhom, kif ukoll rigward l-impatt fuq kontribuzzjonijiet
tal-pensjoni attwali. Peress li l-miżuri għadu qed isir
ix-xogħol fuqhom, se tkun meħtieġa analiżi ulterjuri
tal-impatt tal-pjanijiet tal-politika u l-kontribut tagħhom
għall-indirizzar tal-isfida tas-sostenibbiltà fiskali.
(9) Il-miżuri għat-titjib
tal-parteċipazzjoni fis-suq tax-xogħol jinkludu bidliet
għat-trasferibbiltà tal-krediti tat-taxxa u riformi ta' għadd ta'
allowances u benefiċċji tal-qgħad. B'mod ġenerali, dawn il-miżuri
jistgħu jkunu wkoll mistennija li jkollhom impatt pożittiv fuq
il-bilanċ baġitarju. Madankollu, il-miżuri huma ppjanati li
jiġu introdotti gradwalment, bħala riżultat ukoll tal-ftehimiet
mal-imsieħba soċjali li jirregolaw l-implimentazzjoni tagħhom.
L-aktar importanti minn dawn il-miżuri kienu diġà ssemmew
fil-Programm Nazzjonali ta' Riforma. Implimentazzjoni aktar
mgħaġġla tipprovdi funzjonament aħjar tas-suq
tax-xogħol u tappoġġa t-tkabbir ekonomiku,
ADOTTA DIN L-OPINJONI: 
Il-Programm ta'
Sħubija Ekonomika tal-Pajjiżi l-Baxxi ppreżentat
lill-Kummissjoni u lill-Kunsill fit-30 ta' Settembru 2013
jinkludi sett ta' riformi fiskali-strutturali ġeneralment adegwati, li
jkunu ta' appoġġ għal korrezzjoni effettiva u fit-tul
tad-defiċit eċċessiv. Speċifikament, il-Programm ta'
Sħubija Ekonomika jtenni l-impenn favur ir-riformi kif mogħti
fl-aħħar Programm Nazzjonali ta' Riforma, u jipprovdi xi dettalji
oħra dwar l-implimentazzjoni ta' wħud minn dawn il-miżuri
fiż-żmien minn meta ġie ppreżentat, u dwar l-iskadenzi
għas-segwitu. L-iskeda tal-miżuri ppjanati biex jindirizzaw
ir-rakkomandazzjoni speċifika għall-pajjiż dwar is-suq
tax-xogħol b'mod partikolari tidher li ttawwal iż-żmien li fih
se jsiru r-riformi maġġuri f'dan il-qasam. Għalkemm hija
mogħtija informazzjoni dettaljata dwar il-miżuri kollha, il-Programm
ta' Sħubija Ekonomika ma fihx biżżejjed informazzjoni dwar
l-isfidi u r-riskji speċifiċi matul l-implimentazzjoni tagħhom.
Il-Pajjiżi l-Baxxi huma għalhekk mistiedna fil-Programmi Nazzjonali
ta' Riforma u Stabbiltà biex jipprovdu informazzjoni addizzjonali dwar
l-implimentazzjoni tar-riformi ppjanati u biex jiżguraw il-progress lejn
l-ilħuq tar-rakkomandazzjonijiet speċifiċi
għall-pajjiż fis-Semestru Ewropew. Il-Kummissjoni u
l-Kunsill se jissorveljaw l-implimentazzjoni tar-riformi fil-kuntest
tas-Semestru Ewropew. 
Magħmul fi
Brussell, 
                                                                       Għall-Kunsill
                                                                       Il-President
[1]       ĠU L 140, 27.5.2013 p. 11.